Document ID: 32008D0557

ODLOČBA KOMISIJE
z dne 27. junija 2008
o finančnem prispevku Skupnosti za nujne ukrepe za boj proti aviarni influenci na Poljskem leta 2007
(notificirano pod dokumentarno številko C(2008) 3047)
(Besedilo v poljskem jeziku je edino verodostojno)
(2008/557/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Odločbe Sveta 90/424/EGS z dne 26. junija 1990 o odhodkih na področju veterine (1) in zlasti členov 3(3) in 3a(1) Odločbe,
ob upoštevanju naslednjega:
(1)
Odločba 90/424/EGS določa postopke, ki urejajo finančni prispevek Skupnosti za posebne veterinarske ukrepe, vključno z nujnimi ukrepi. V skladu s členom 3a navedene odločbe lahko države članice dobijo finančni prispevek Skupnosti za kritje stroškov nekaterih ukrepov za izkoreninjenje aviarne influence.
(2)
Člen 3a(3) Odločbe 90/424/EGS določa pravila glede deleža stroškov držav članic, ki se lahko krije s finančnim prispevkom Skupnosti.
(3)
Do izbruhov aviarne influence na Poljskem je prišlo leta 2007. Pojav navedene bolezni pomeni resno nevarnost za živino v Skupnosti. Poljska je v skladu s členom 3a(2) Odločbe 90/424/EGS uvedla ukrepe za boj proti izbruhom te bolezni.
(4)
Poljska v celoti izpolnjuje tehnične in administrativne obveznosti iz členov 3(3) in 3a(2) Odločbe 90/424/EGS ter člena 6 Uredbe Komisije (ES) št. 349/2005 (2).
(5)
Poljska je 4. februarja 2008 in 13. marca 2008 Komisiji predložila podatke o nastalih stroških in je nato nadaljevala s pošiljanjem vseh potrebnih informacij o stroških odškodnin in odhodkih iz poslovanja.
(6)
Uredba Komisije (ES) št. 349/2005 z dne 28. februarja 2005 o določitvi pravil v zvezi s financiranjem Skupnosti nujnih ukrepov in ukrepov za boj proti nekaterim živalskim boleznim v skladu z Odločbo Sveta 90/424/EGS po spremembi Odločbe 90/424/EGS z Odločbo 2006/53/ES (3) ne zajema več aviarne influence. Zato je treba v tej odločbi izrecno določiti, da se pri dodelitvi finančnega prispevka Poljski upoštevajo nekatera pravila iz navedene uredbe.
(7)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Finančni prispevek Skupnosti za Poljsko
1. Poljski se lahko dodeli finančni prispevek Skupnosti za kritje stroškov, ki jih je leta 2007 imela zaradi uvedbe ukrepov za boj proti aviarni influenci iz člena 3a(2) Odločbe 90/424/EGS.
2. Za namene te odločbe se členi 2 do 5, člena 7 in 8, člen 9(2), (3) in (4) ter člen 10 Uredbe (ES) št. 349/2005 uporabljajo mutatis mutandis.
Člen 2
Način plačila
Prvi obrok v znesku 845 000,00 EUR se izplača kot del finančnega prispevka Skupnosti iz člena 1.
Člen 3
Naslovnik
Ta odločba je naslovljena na Poljsko.
V Bruslju, 27. junija 2008

Labels: 19
5
20
0
6
18
15